Dr. Avelin Čepulić 
(# 2. IL 1936.) 


Već su tri godine, što na Mirogoju leži čovjek, čija bi nam 
ljubav, kršćanski duh i aktivnost sve više trebali. U Božjoj volji 
je pohranjena tajna njegova odlaska kao i Merčeva. Dubljih i 
intimnijih prijatelja nije bilo moguće naći, Poslije Ivanove smrti, 
njegova je majka Avelina smatrala svojim sinom. Znala je ona 
dobro, da je živa čest Ivanove duše pohranjena u Avelinovu srcu. 
Znali su to uostalom svi, koji su imali sreću raditi i prijateljevati 
sa jednim i drugim. Pa eto, kao što su na svršetku rata (1919.) 
zajednički kao akademičari osnovali u Beču hrvatsko i kato- 
ličko društvo »Hrvatska«, kao što su odmah poslije dvadesetih 
godina zajednički zaorali prve brazde orlovskoga pokreta i ne- 
prekidno bili skupa u njegovu vodstvu sve do njegove nasilne 
likvidacije, a kasnije nastavili zajednički rad u Križarskoj organi- 
zaciji skoro do njihove smrti, tako su se skoro zajednički pre- 
selili (u razmaku od osam godina) na drugi svijet, u »vječni po- 
činak na srcu Isusovu«, kako to piše na Merčevu grobu, koji se 
čudnim slučajem nalazi taman vis-a-vis Ćepulićeva groba. 


U tajnovitosti prerane smrti ovih mladih katoličkih Dioskura 
iobadvojica su rođena iste godine — 1896. Merz je umro u 32. 
a Ćepulić u 40. g.), treba se na poseban način pokloniti volji 
Božjoj i u pobožnoj šutnji izgovarati Isusovu molitvu: Budi volja 
Tvoja... Ali kao što sam na ovome mjestu lanjske godine objelo- 
danjujući esej u desetgodišnjici smrti Dra Merza napisao, da je 
»suđeno za neke ljude, da nikada ime njihovo ne silazi s poprišta 
duhovne borbe čovječanstva. Pojave se najednom kao neki 
poslenici višega svijeta i uđu u službu ovoga svijeta ne suzujući 
svoje polje rada, najmanje misleći na sebe, čudaci, često puta 
žrtvovani za spasenje drugih, živeći pro mundi vita a ne 
misleći na uspjeh i ne računajući na snagu svoje riječi i svoga 
srca nego samo na slavu Ideje. Kao vijesnici nijeme Providnosti, 
kao oblici nevidljive ljubavi umiješaju se među ljude i njihova 
budnost ide pred svima, njihova mudrost uznemiruje sve, njihova 
moć ispunja svačiju nemoć, a često puta njihova nemoć krije u 
sebi strahovite slutnje budućih golemih i jedinstvenih događaja «* 





XD. Žanko: Duša Dralvana Merza, »Život« 1938., br. 5,, str, 245. 

— to mi se čini, da upravo moram iste ove misli ponoviti sada, 
kada mi se misao, i mašta, i sva unutrašnja snaga napreže, da 
oživim lik Dr. Avelina Ćepulića. I on je umro mlad, neoženjen, 
upravo žrtvovan u duhovnoj borbi svoga naroda i spasenju svoga 
bližnjega, kao inkarnirana dobrota i ljubav, čudak i osamljeni 
asket, meteor plemenitosti i pravo pravcato čudo skromnosti ne 
ostavljajući za sobom ništa i nikoga do li svjetlost, aureolu čo- 
vjeka, kroz koju će svi ljudi, koji su ikada došli u njegovu bli- 
zinu, slutiti ispunjenje čovještva u nekom apsolutnom smislu. Pa 
doklegod se bude spominjalo ime Dra Merza, spominjat će se i 
ime njegova najintimnijega, ali i najskromnijega prijatelja Dra 
Avelina Ćepulića. Njihova zemaljska sudbina je bila integrirana 
u jedinstvenoj misiji, jedan je živio ne u sjeni nego u svijetlu 
drugoga, pa će trajno njihove zvijezde iz dalekih perspektiva 
bacati jedan sjaj za sve one, kojima je još boriti se i trpjeti za 
ljude, a još više od ljudi uime Kraljevstva Božjega na zemlji. 

Njihova bliza smrt ih je duhovno ujedinila zauvijek u našim 
reminiscencijama i u slavi Božjoj. 


pi 


Rođen 17. VII. 1896. u Bakru u slavnoj hrvatskoj obitelji 
od oca Koste Ćepulića i majke Melanije pl. Randić, u kući je 
duboko usisao borbeni duh za ideale hrvatske domovine od svoga 
djeda Avelina Ćepulića, slavnoga hrvatskoga političara i jednoga 
od »najumnijih« zastupnika u hrvatskom saboru od 1848.—1869. 
Od njega je vjerojatno naslijedio čednost i prirođenu sklonost 
k povučenosti, totalno pomanjkanje svake težnje za popularnošću, 
rijetku nesebičnost i vanrednu inteligenciju i karakternost. 


: Pučku školu je počeo u Bakru i tamo svršio samo prvi raz- 
red, a onda je sasvim napustio svoje rodno mjesto Bakar i trajno 
se preselio u srce Hrvatske, najprije u Kutinu, kamo mu je bio 
premješten otac kao kotarski sudac i gdje svršava II. i Ii. razred, 
a zatim ide u Varaždin, gdje svršava IV. razred i prva tri razreda 
gimnazije. Konačno mu otac dolazi u Zagreb i s vremenom po- 
staje septemvir kod stola sedmorice. Tada je Avelin prvi put 
došao u Zagreb te na klasičnoj donjogradskoj gimnaziji svršava 
maturu s odličnim uspjehom 1914. godine. 


Sveučilište studira u Innsbrucku, Grazu, Beču i Pragu, gdje 


je 20. L 1922. promoviran na čast doktora i to na njemačkoj 
univerzi. 





X * »Najstariji politički muževi u zemlji govore i danas s toplim prizna- 
njem o njegovim sposobnostima i njegovom javnom značaju, a kada je.., 
umro u najljepšoj muževnoj dobi (u 46. £.), ostavio je i u narodu i u potom- 
stvu glas čestita i poštena čovjeka. Po svojoj inteligenciji pako služio je 
hrvatskom. narodu na čast i ponos« Martin Polić: »Parlamentarna 
povijest...«, IL dio, str. 104.106, 

Kao liječnik pretežno službuje u Zagrebu i to najprije u 
bolnici milosrdnih sestara, a odmah pri osnutku novoga Dječačko- 
ga Sjemeništa postaje tamo zavodski liječnik, a istodobno na 
Nadbiskupskoj klasičnoj gimnaziji predaje higijenu. Pored toga ima 
privatnu ordinaciju i zadnjih nekoliko godina djeluje kao »Mer- 
kurov« liječnik. 5 

Otkako se u Beču upoznao sa Drom Merzom i skupa s nji- 
me osnovao »Hrvatsku«, nije prestao biti najaktivnijim članom 
katoličkih organizacija. Skupa sa Merzom je stanovao u Beču u 
katoličkom institutu »Augustineum«, gdje je bilo akademičara 
različitih narodnosti, a ravnateljem je doma bio dr. Ujčić, sadašnji 
beogradski nadbiskup. Skupa su obavili one glasovite liturgijske 
duhovne vježbe u »St. Gabrielu« kod Mčdlinga, u velikoj misio- 
narskoj školi, koje sam Dr. Avelin spominje kao toliko značajne 
po Merčevu duhovnu formaciju. Iz njegova članka o Merzu se 
jasno razabire, da je njihovo drugovanje u »Hrvatskoj« odlučno 
po njegovo najozbiljnije skretanje putem duhovnoga života, 


Bez dvojbe Ćepulićeva je duboka religiozna formacija ukori- 
jenjena u Merčevoj svetačkoj ličnosti.  Ćepulić je predsjednik 
»Hrvatske«, u kojoj Merz kao tajnik razvija ideologiju kršćan- 
skoga trpljenja, boli, realnoga gledanja u život, odgoja velikih 
ljudi u poniznosti i samozataji te u studiju katolicizma.“ 

Nekoliko godina kasnije naći će se skupa u vodstvu orlovske 
organizacije i ne će se rastajati do Merčeve smrti (1928. g.). To 
će biti doba Ćepulićeve velike aktivnosti: kroz to je vrijeme 
održao tisuće predavanja, obišao stotine i stotine društava. Pri- 
sutan je na svim orlovskim sletovima, na svim tečajevima, na 
svim važnim i nevažnim sastancima, gdjegod i kadgod se radilo 
o katoličkoj i hrvatskoj stvari. On predaje sa skioptikonom po 
hrvatskim selima, drži učene konferencije, improvizira do potrebe 
najrazličitije govore pred najrazličitijim staležima i ljudima. 


S dana na dan je u pokretu, u živoj akciji, bez odmora i 
bez mirovanja. Putuje po svakom vremenu i nevremenu na sve 
strane. Njegove teme su religiozne, socijalne, nacionalno-historijske 
i stručne. Njegova prisutnost ulijeva u ljude neku hrabrost po- 
sebne vrsti. Kukavice i slabiće ne podnosi i ne štedi. Smionost 
je značajna odlika ovoga inače tako tjelesno slaba čovjeka. Ona 
dolazi od principijelnosti, koja je kao dah prirođeno izlazila iz 
čitava njegova bića i kojom je on mrvio svoje protivnike. 


Veličina višega duhovnoga reda u Ćepulićevu religioznom 
apostolatu počivala je uvijek u nekoj savršenoj poslušnosti, po- 





5 Dr. Avelin Ćepulić: Iz đačkih dana dra Ivana Merza 
Orl. Misao, 1928. 


* Vidi predavanje Dr, Merza u »Hrvatskoj« štampano u Luči 1918/19. 
br, 9. 10., koje spominje i Dr, Ćepulić. 

koravanju, čednom izvršivanju dužnosti,  realiziranju tuđih ideja 
bez truna samoga sebe, Ja osim Merza nisam još susreo čovjeka 
koji bi u samozataji i poslušnosti bio približno sličan Dru Ćepu- 
liću. Nikada on ne svojata za sebe prvenstvo ni u čemu, On je 
toliko čedan, iskren, pošten, janje Božje, da ni svoje vlastite 
inicijative ne forsira, a tuđe bez riječi ispunja, jer ne radi se o 
ljudskoj nego o Božjoj stvari. Znam sigurno, da mu se u tome divio 
i Dr. Merz, koji ga je neizmjerno poštivao i ljubio. 


Po svom karakteru nije spadao među one tvrde, nakostru- 
šene, osjetljive, inkvizitorske tipove, kojima nitko nije dosta 
ispravan, nitko dosta dobar, kojima je sve opterećeno sumnjom 
i nepovjerenjem, sve zagorčeno pesimizmom i defetističkim na- 
ricanjima, Sasvim protivno! Dr. Avelin Ćepulić je otvorena, topla 
čovječanska priroda prepuna vedrine, razumijevanja, optimizma, 
vjere u ljude. Ne lomi nad njima štap, ne upušta se u tračeve, ne 
intrigira, ne zavidi, ne mrzi, ne želi zla, ne utvara si i živi u naj- 
tišoj bonaci čiste savjesti, uvijek muževan, trijezan, u ekvilibriju 
ugodnoga temperamenta i mirnih, zdravih živaca. Poštuje svačiju 
slobodu, ne tiranizira uime nijedne ideje, toliko je obziran i blag 
prema ljudskim slabostima, da radije popušta nego da nekoga 
stjera u nepriliku. Tuđa neprilika za njega je najveća muka. Odatle 
ona divna obzirnost, kultura u saobraćaju, takt i otmjenost, koje 
je neko vrijeme toliko falilo u katoličkim redovima. 


Dr. Avelin je trpio nad svakim čovjekom, što živi u obma- 
mi i laži, pa bila ta religiozne, moralne ili nacionalne prirode. 
Pa kao što je svako davanje sebe brižljivo i mukotrpno sagibanje 
nad bijedu drugoga, otkiđdanje od svoga za ljubav drugoga, tako 
i Avelin obilazi, putuje, pohađa, govori, organizira, potpomaže, 
hrabri, korigira i potiče sve i svakoga gdjegod se radi o istini, o 
pravdi, o slobodi. 


' Njegov religiozni lični život se razvijao prema onoj Tome 
iz Kempisa: Zatvori za sobom vrata! Rijetko se ta duhovna opo- 
mena dotiče sitnih duša, koje se nadmeću sa taštinama, ali u 
Ćepuliću je sve bilo usmjereno prema unutra a ne prema vani. 
Slava i slavičnost su toga jedinstvenoga čovjeka apsolutno mimo- 
išle. Stoga on kao i sve velike ličnosti moli i izgrađuje se u tišini, 
u samoći, bez buke i bez izložaba. 


Po prirodi šutljiv i nenametljiv pušta da drugi govori, on se 
ponaša kao da od svakoga nešto uči, ali kad progovori, začas se 
izdiže bilo superiornim sudom, bilo bistrim pogledom, bilo ener- 
gičnom i nepopustljivom tvrdnjom, kojom je znao iznenaditi mnoge 
osrednje i nesamostalne duše. U tome je ležao neki prividni 
paradoks njegove prirode. Toliko bi pustio drugoga nada se, da 
je ovaj, ako je bio imalo tašt mogao pomisliti, da se Dru Ćepuliću 
Sve može sugerirati. Takovi su ponajviše doživljavali razočaranje, 

jer kad je taj ponizni i šutljivi čovjek rekao svoju, svi su bili 
manji od njega, : 

Sve to znači, da je Dr. Avelin Ćepulić bio ličnost, duboko 
religiozna ličnost, kultivirana meditacijom, kršćanskom filozofijom 
i askezom, ovim posljednjim u naročitoj mjeri. 


x 


Najznačajniji potez u njegovoj unutrašnjoj fizionomiji jest 
charitas. Dati sve svoje i dati samoga sebe ljudima bijednim 
i potrebnim, to je Avelin Ćepulić. Dati bez ikakova računa, bez 
ikakovih skrivenih planova, bez truna moralnog ucjenjivanja (što 
je najteža pogreška mnogih »dobrotvora« u katoličkim redovima), 
dati, a da i ne zna, kome daje ni koliko daje, to je Avelinovo naj- 
veće životno djelo. Najdiskretniji darovatelj, što ga je ikada bilo 
u našoj malograđanskoj sredini. 


U prvom redu Ćepulić je liječnik bez honorara, liječnik siro- 
tinje, liječnik, koji lijekove kupuje svojim pacijentima, liječnik, 
koji ne štedi ni vrijeme ni prostor, kad treba pomoći, a kako je 
neizmjerno mnogo onih, kojima treba pomoći, to je od najranijega 
jutra do kasne noći njegova soba u Dječačkom Sjemeništu bila 
oblijetana i posjećivana, Stanovao sam tri godine s njime, soba do 
sobe 1 živi sam sviedok njegova rada i umora. Bilo je noći, kada 
sam čuo i jecaje, prekasno dolaženje i prerano odlaženje. Taj 
čovjek zapravo i nije nikada ništa drugo ni htio, ni mislio, ni 
stvarao, nego samo jedno: do iscrpivosti, u potpunoj zaboravi nad 
samim sobom, okružen tek samoćom jedne čedne sobice, bez 
obitelji, bez razonode, bez odmora, bez ijedne jedincate suvišne 
stvarčice, tipično asketski nastrojen, do simpatične naivnosti ne- 
praktičan i sav uronjen u idealizam, gonjen bez prestanka nekim 
plamenom davati, darivati, pružati ljudima duhovnu, moralnu i 
materijalnu pomoć. 

U njegovoj sobi nije bilo udobnosti, ni topline, ni reda, čime 
se često puta ponose zadovoljni filistarski tipovi. Ali taj njegov 
prividni nered i velika izgubljenost u stvarima ovoga svijeta ni- 
kome nije škodila, pače u njoj se zrcalio duh od. onoga svijeta, 
a taj uvijek osvaja i spasava. 

= Uvijek u nekoj maloj neprilici, simpatično nespretan, ali do 
skrajnosti susretljiv, uslužan, dobar, prima on u svojoj sobi u svako 
doba sve slojeve sirotinjskoga staleža i dariva, svima dariva, jer 
to je bitna funkcija njegova života: dariva novac, lijekove, knjige, 
odijela, rublje, obuću, zajmove, koje nitko ne vraća, intervencije, 
savjete, zauzimanja svake vrsti, darove svake prirode. 

Ti darovi su dolazili i u nedostojne ruke, ali kad bi se to 
saznalo, Avelin ostaje fin do kraja i šuti. Za njega nije postojala 
klasifikacija, koju je inače do nekog odvratnog savršenstva razvila 
naša klikaška sredina, da li je netko »naš« u užem ili širem smi- 

slu. Za njega postoji čovjek-siromah i on mu pomaže bez ikakovih 
obzira na desno i na lijevo, pomaže mu kao kršćanin, to jest kao 
onaj, kojemu je uvijek u prvome redu do spasenja čovjeka i do 
ljubavi, koja grli i obuhvaća čitavi svijet. 


Odatle Ćepulićeva popularnost u svim katoličkim i nekato- 
ličkim krugovima. On je možda jedini čovjek u katoličkim krugo- 
vima, koji nije imao neprijatelja. Njegova charitas je svla- 
dala sve i uzdigla sve. 


Stoga je i njegova nagla smrt bila težak udarac za čitavi 
Zagreb. Njegov sprovod je fenomenalan dokaz ljubavi i opće 
simpatije. Vladalo je upravo orkansko nevrijeme, ali tisuće ljudi 
se nijesu pomakle, dok se lijes nije spustio u zemlju. Ljudi kao da 
su silom htjeli pretrpjeti nešto za onoga, koji je čitav svoj život 
pretvorio u patnju za njih, jer taj živi Avelin nekome je bio brat 
ko rođeni, nekome prijatelj prepuna srqa, nekome drug iskren i 
dobar, nekome jedini pomoćnik, nekome tješitelj, nekome učitelj, 
nekome i otac i majka, a svima, svima velika kršćanska duša, od 
koje se živi. 

* 


Kao zaljubljeni vitez on luduje za slobodom svoje zemlje i 
borba za tu slobodu najviši mu je etički postulat i rekao bih, 
religiozna dužnost, jer sloboda svakoga čovjeka i svakoga naroda 
leži u jezgri naravnoga i nadnaravnoga reda. Ćepulićeva nacio- 
nalna borba jest borba za ostvarenje prirodnoga i Božjega zakona 
u njegovoj zemlji. 


Kroz tu istinu on preuzima i presmione, čak po život 
opasne poslove u doba najstrašnijih i najsramotnijih diktatura, e 
da bi oživio, prenuo, osvijestio, do etičke visine i zrelosti podigao 
mlađu hrvatsku inteligenciju. Bez obzira na sve moguće prigo- 
vore uskogrudnih, na sva defetistička zapomaganja okoline on 
nalazi načina, da prodre i potrese srcem vjerničke i nevjerničke 
hrvatske inteligencije. U najtežem času preuzima posve samostalno 


i kuražno »Hrvatsku Smotru« i daje nacionalno-socijalan ton 
iskren i bez fraze, 


.Taj povučeni, pozadinski čovjek sve vidi i sve unaprijed 
nazrijeva. Baš radi toga, što je često puta on jedini vidio ono, 
što mnogi nisu vidjeli, odatle ono njegovo zanesenjaštvo, koje je 
mnogima uza svu realnost bilo fantastično. Ipak je uvijek do- 
življavao punu zadovoljštinu nekoliko godina kasnije. Dr. Ćepulić 
iz 1914., 1920. i 1922. godine prezren i ismijan radi svoga starče- 
vićanstva doživljava 1935. i 1936. godine punu rehabilitaciju, .a 
što bi istom bilo, da je danas živ. 


“Njegov ljubimac je bio Eugen Kvaternik, Pisao je o njemu 
i proučavao njegov život. Jednom ga je nazvao pretečom Kato- 

* 


ličke Akcije u Hrvatskoj. Uopće je volio smione, herojske duše, 
jer samo od jakih duhova je očekivao slobodu zemlje. : 

Nije bio govornik, ali je to više ulazio u sebe i promišljao 
mnogo o sudbini svoga naroda. Posljednji članak mu je bio 
»Nacionalna ideja i hrvatski seljački pokret«" koji je u svoje 
vrijeme izazvao veliku pozornost i u kojem je razumnom kriti- 
kom i najviših autoriteta znao staviti svaku stvar na svoje mjesta. 

Aktivno surađuje u skoro svim hrv. kulturnim institucijama; 
potpomaže sve pozitivne akcije, a najviše onu oko kolonizacije 
hrvatskih obitelji, a na koncu konaca ostavlja na smrtnoj postelji 
policu svoga osiguranja za osnutak jedne solidne prijevodne 
biblioteke, koja je već počela vrlo uspješno djelovati pod ime- 
nom >»Istina i život«," 


* 


Ovome rijetkom, odanom sinu Crkve i naroda, visokom 
karakteru i inkarniranoj ljubavi za bližnjega ostat će u Hrvatskoj 
trajna uspomena, jer i on je poput svoga djeda »svojim javnim 
životom zaslužio, da ga se i kasnije potomstvo spominje s pošto- 
vanjem kao jednoga od onih javnih muževa, koji su svojom inteli- 
gencijom i svojim nesebičnim nastojanjem služili narodu na ponos.: 

Slava Dru Avelinu Ćepuliću! 

prof. D. Žanko. 


5 Objelodanjen u »Hrv. Smotri«, 1936,, br. 1., str. 15. 


* Kao prva knjiga izašlo je kolektivno djelo francuskih pisaca: »K o- 
munizam i kršćani« a u pripremi je druga knjiga: »Seksualni 
problemi«, 

